A eim namittag han i mir mal no öpis guets tah, bin zäme mit em flo e massage go mache gange. Echt super gsi, sich 2h lang z'massiere lah, nach de massage bin i wieder völlig entspannt gsi. robben island bin i natürli au no go aluege. Das isch d'insle wo de nelson mandela gfange gsi isch. Die muess mer natürli scho gseh ha wemer da i südafrika isch;) mit em boot simer uf insle gfahre, isch öpe 25min gange. Uf de insle acho u  wieder feste bode under dä fuess han i scho e robbe im wasser gseh schwümme, passend zum name vo de insle;) den hemer all müsse in en bus istiege und hend e chlini insel rundfahrt gmacht. Es het im ganze 4 gfängnis uf de insle. Euse tourguide het eus den erklärt was es mit dene gfängnis uf sich gah het u was für lüüt det ine gsi sind. Nachene ischs zumene steibruch gange wo die ehemalige häftling händ müsse schaffe. Bi jedem wätter, ohni schatte oder suschtige schutz vor de sunne. Aschlüssend ischs wiiter gange  zum dörfli wo ez no lüüt wohnet. Es het e schuel, ei chile, e post, es restaurante und en lade. Zum schluss vo dere rundfahrt simer no a de punkt gange wo mer uf kapstadt gseht mit em tafelberg im hintergrund. Het mega schön usgseh u mir hend au glück gah mit em wätter so das mer würkli e u gueti sicht uf kapstadt gah händ. Dän ischs zrug zum gfängnis gange. Dä wo eus durs gfängnis gfüehrt hät isch en ehemalige häftling gsi. Er hät eus die verschiedenige gfängnis trackt zeiget und natürli au zälle vom  nelson mandela. Däzue het er verzellt wie s'läbe i dem gfängnis usgseh het. Das nur 2 mäteli gah händ zum druf schlafe plus 2 deckene, kei unterwösch u keis pyjama. Mit de ziit het sich das den aber gänderet und häftling händ chli besseri läbensumständ gah. Isch würkli u spannend gsi, nur chli schad gsi das mer dä ehemalig häftling mängisch nöd so guet verstande hät, da er nöd so es schöns änglisch gah hät sondern halt so es afrikanischs änglisch, was leider nöd immer eifach isch zum verstah. Wo mer zum boot  glofe sind han i sogar no pinguine gseh:D